তাঁর মতো যদি সব পুলিশকর্মী হতেন। ফেসবুকে তাঁর প্রশংসা করতে গিয়ে এমনই আক্ষেপই ঝরে পড়ছে বহু মানুষের মুখে। তিনি আমজনতার মন জয় করা বালি ট্রাফিক গার্ডের এএসআই অমল কর্মকারেরই যে একটা বড় আক্ষেপ রয়েছে।
কামনাশিস সমাদ্দার নামে এক মোটরবাইক আরোহীর সৌজন্যে ফেসবুকে এখন ভাইরাল এএসআই অমল কর্মকারের নাম। মানিব্যাগ বাড়িতে ফেলে অফিসের কাজে বেরিয়ে পড়েছিলেন কামনাশিস। গাড়ির কাগজ পরীক্ষা তা জানতে পেরে সঙ্গে সঙ্গে পাঁচশো টাকা দিয়ে ওই যুবককে সাহায্য করেন অমলবাবু। পুলিশের বিরুদ্ধে ঘুষ নেওয়া, হেনস্থা করার প্রচলিত অভিযোগের বাইরে অমলবাবুর এই সৌজন্যবোধ অবাক করেছে আমজনতাকেও।

এই বিষয়ে অন্যান্য খবর

না, ইনি ঘুষ নেননি, ফেসবুক ছাপিয়ে এখন বাস্তবেও নায়ক বাংলার এই এএসআই


দু’ দিনের মধ্যে অমলবাবু এখন এতটাই জনপ্রিয় যে পথচলতি মানুষও তাঁর কাছে এসে ধন্যবাদ জানিয়ে যাচ্ছেন। থানার বড়বাবু থেকে হাওড়া পুলিশ কমিশনারেটের এ হেন পুলিশকর্মীর গলায় অবশ্য একটাই আক্ষেপ।
অমল কর্মকারকে নিয়ে ভাইরাল হয়েছে এই ফেসবুক পোস্ট

আন্দুলের বাসিন্দা ৪৯ বছরের অমলবাবুর বাড়িতে দশ বছরের ছেলে রয়েছে। তার নাম অঙ্কুর কর্মকার। অমলবাবুর প্রাণ নিজের একমাত্র সন্তান। 
শুক্রবার সকালে বালিতে যানবাহন সামলানোর ফাঁকেই বললেন, ‘‘বিয়ের অনেক বছর পরে আমার ছেলে হয়। সবাই বলে ও নাকি ঈশ্বরের দান। কিন্তু কাজের চাপে পুজোর মধ্যে সেই ছেলের মুখটাই এক বারের জন্য দেখা হল না। ওর হাতে নতুন জামাকাপড়ও তুলে দিতে পারলাম না।’’ 
অমলবাবু জানালেন, দ্বিতীয়া থেকে ডিউটি পড়েছে। তার পর থেকে একটানা চলছে। বালি থানার ব্যারাকেই থাকেন তিনি। ফলে, অধিকাংশ পুলিশকর্মীর মতোই পুজোয় ছেলে বা বাড়ির কারও মুখ দেখার সৌভাগ্য হয়নি। 
অমলবাবুর কথা যিনি ফেসবুকে তুলে ধরেছেন, সেই কামনাশিস সমাদ্দারও অমলবাবুর এই আক্ষেপের কথা বুঝতে পেরেছেন। তিনি বললেন, ‘‘টাকা ফেরত দিতে গিয়ে এক বারই দেখলাম উনি আবেগপ্রবণ হয়ে পড়েছেন। বললেন, ছেলেটাকেই পুজোয় দেখতে পেলাম না। পাঁচশো টাকা ফেরত না পেলেই বা কী! ছেলের কথা বলার সময়ে চোখ ছলছল করে উঠল ওঁর।’’ 
ছেলেকে না দেখতে পাওয়ার আক্ষেপ থাকলেও কাজে অবশ্য তার প্রভাব পড়তে দিতে রাজি নন অমল কর্মকার। তাঁর কথায়, ‘‘যতই কষ্ট হোক না কেন, কাজটাতো হাসি মুখে করতে হবে।’’
অমলবাবুর মতো এই যন্ত্রণা নিয়েই হয়তো পরিবারের থেকে অনেক দূরে কাজ করতে হয় অধিকাংশ পুলিশকর্মীকে। আমজনতা শুধু চায়, বাকিরাও ব্যবহারে অমলবাবুর মতোই মানবিক হয়ে উঠুন।